钦定古今图书集成/明伦汇编/人事典/第053卷 > 《方言》 > 《虎溪三笑图》僧良琦
## 钦定古今图书集成/明伦汇编/人事典/第053卷 > 《方言》 > 《虎溪三笑图》僧良琦

境缘心妄起，心悟境自忘。三老同一笑。物我两茫茫。
月照清溪水，风散白莲香。无端一笑已，千古笑何长。

《吴越春秋》：禹济江南省水理，南到计于苍梧，而见缚
人，禹拊其背而哭。益曰：“斯人犯法，自合如此，哭之何
也？”禹曰：“天下有道，民不罹辜；天下无道，罪及善人。吾
闻一男不耕，有受其饥；一女不桑，有受其寒。吾为帝
统治水土，调民安居，使得其所，今乃罹法如斯，此吾
德薄不能化民证也，故哭之悲耳。”

《史记·周本纪》：“幽王以褒姒为后。褒姒不好笑，幽王欲
其笑万方，故不笑。幽王为烽燧大鼓，有寇至则举燧
火，诸侯悉至，至而无寇。褒姒乃大笑。幽王说之，为数
举烽火。其后不信，诸侯益亦不至。”

《韩子和氏篇》：楚人和氏得玉璞，楚山中奉而献之厉
王。厉王使玉人相之，玉人曰：“石也。”王以和为诳而刖
其左足。及厉王薨，武王即位，和又奉其璞而献之武
王。武王使玉人相之，又曰：“石也。”王又以和为诳而刖
其右足。武王薨，文王即位，和乃抱其璞而哭于楚山
之下，三日三夜，泣尽而继之以血。王闻之，使人问其
故，曰：“天下之刖者多矣，子奚哭之悲也？”和曰：“吾非悲
刖也。悲夫！宝玉而题之以石，真士而名之以诳，此吾
所以悲也。”

《说苑复恩篇》：鲍叔死，管仲举上衽而哭之，泣下如雨。
从者曰：“非君父子也。此亦有说乎？”管仲曰：“非夫子所
知也。吾尝与鲍子负贩于南阳，吾三辱于市，鲍子不
以我为怯，知我之欲有所明也；鲍子尝与我有所说
王者，而三不见听，鲍子不以我为不肖，知我之不遇
明君也；鲍子尝与我临财分货，吾自取多者三，鲍子”
不以我为贪，知我之不足于财也。生我者父母，知我
者鲍子也。士为知己者死，而况为之哀乎？

《韩子外储说篇》：文公反国至河，令笾豆捐之席蓐。捐
之手足胼胝，面目黧黑者后之。咎犯闻之而夜哭。公
曰：“寡人出亡二十年，乃今得反国。”咎犯闻之，不喜而
哭，意不欲寡人反国耶？犯对曰：“笾豆所以食也，席蓐
所以卧也，而君捐之，手足胼胝，面目黧黑，劳有功者
也，而君后之。今臣有与在后中，不胜其哀，故哭。”
《说苑权谋篇》：晋文公伐卫，入郭，坐士令食，曰：“今日必
得大垣！”公子虑俛而笑之。文公曰：“奚笑？”对曰：“臣之妻归，臣送之，反见桑者而助之。顾臣之妻，则亦有送之
者矣。”文公惧，还师而归。至国，而貉人攻其地。

《左传》僖公十五年：秦伯伐晋，战于韩原，获晋侯。秦许
晋平。晋侯使郤乞告瑕吕饴甥，且召之。子金教之言
曰：“‘朝国人而以君命赏’。且告之曰：‘孤虽归，辱社稷矣，
其卜贰圉也’。众皆哭。晋于是乎作《爰田》。”

三十二年，杞子自郑使告于秦，曰：“郑人使我掌其北
门之管，若潜师以来，国可得也。”公召孟明、西乞、白乙，
使出师于东门之外。蹇叔哭之，曰：“孟子！吾见师之出，
而不见其入也。”蹇叔之子与师哭而送之，曰：“晋人御
师必于殽，殽有二陵焉，必死是间，余收尔骨焉。”秦师
遂东。

文公十五年，齐人归公孙敖之丧葬，视共仲声已，不
视帷堂而哭。襄仲欲勿哭，惠伯曰：“丧，亲之终也。虽不
能始，善终可也。史佚有言曰：‘兄弟致美，救乏贺善，吊
灾祭敬丧哀，情虽不同，毋绝其爱，亲之道也。子无失
道，何怨于人’？”襄仲说，帅兄弟以哭之。

十八年丁丑，公薨。冬十月，襄仲杀恶及视，而立宣公。
夫人姜氏归于齐。将行，哭而过市，曰：“天乎！仲为不道，
杀适立庶。”市人皆哭。鲁人谓之哀姜。

《宣公十二年》，“楚子围郑。郑人卜行成，不吉。卜临于大
宫，且巷，出车，吉。国人大临，守陴者皆哭，楚子退师。”注：
“临，哭也。哀其穷哭，故为退师。”

十七年，晋侯使郤克征会于齐。齐顷公帷妇人使观
之，妇人笑于房。献子怒，出而誓曰：“所不此报，无能涉
河。”

成公十七年，初，声伯梦涉洹，或与己琼瑰食之，泣而
为《琼瑰》，盈其怀，从而歌之曰：“齐洹之水，赠我以琼瑰，
归乎归乎，琼瑰盈吾怀乎。”

襄公二十二年，楚观起有宠于令尹子南，未益禄而
有马数十乘，楚人患之，王将讨焉。子南之子弃疾为
王御士，王每见之必泣。弃疾曰：“君三泣臣矣，敢问谁
之罪也？”王曰：“令尹之不能，尔所知也。国将讨焉，尔其
居乎？”对曰：“父戮子居，君焉用之？泄命重刑，臣亦不为。”
二十三年，孟孙卒。臧孙入，哭甚哀，多涕。出。其御曰：“孟
孙之恶子也，而哀如是。季孙若死，其若之何？”臧孙曰：
“季孙之爱我，疾疢也；孟孙之恶我，药石也。美疢不如
恶石。夫石犹生我，疢之美，其毒滋多。孟孙死，吾亡无
日矣。”

三十一年夏六月，公薨。冬十月，滕成公来会葬，惰而
多涕。子服惠伯曰：“滕君将死矣，怠于其位而哀已甚，
兆于死所矣，能无从乎？”

《史记孙武传》：武以兵法见于吴王阖闾，阖闾曰：“可试
以妇人乎？”曰：“可。”于是出宫中美人，得百八十人，孙子
分为二队，以王之宠姬二人各为队长，即三令五申
之。于是鼓之右，妇人大笑。孙子曰：“约束不明，申令不
熟，将之罪也。”复三令五申而鼓之左，妇人复大笑。孙
子曰：“约束不明，申令不熟，将之罪也；既以明而不如
法，吏士之罪也。”遂斩队长二人以徇。

《韩子难三篇》：郑子产晨出，过束匠之闾，闻妇人之哭
也，抚其御之手而听之。有间，遣吏执而问之，则手绞
其夫者也。异日，其御问曰：“夫子何以知之？”子产曰：“其
声惧。凡人于其亲爱也，始病而忧，临死而惧，已死而
哀。今哭夫已死，不哀而惧，是以知其有奸也。”

《左传》昭公十六年三月，晋韩起聘于郑，郑伯享之。子
产戒曰：“‘苟有位于朝，无有不共恪’。孔张后至，立于客
间，执政御之适客后，又御之适县间，客从而笑之。事
毕，冨子谏曰：‘夫大国之人，不可不慎也，几为之笑而
不陵我。我皆有礼，夫犹鄙我，国而无礼，何以求荣’？”
十八年，郑禳火于元冥，回禄祈于四鄘，书焚室而宽
其征，与之材，三日哭。国不市，使行人告于诸侯。
二十一年“秋七月壬午朔，日有食之。”叔辄哭。日食。〈注意
在于忧灾〉《昭子》曰：“子叔将死，非所哭也。”八月，叔辄卒。
二十八年。昔贾大夫恶，娶妻而美，三年不言不笑。御
以如皋，射雉获之，其妻始笑而言。贾大夫曰：“才之不
可以已，我不能射，女”遂不言不笑。

定公四年，吴入郢，楚子奔随。初，伍员与申包胥友，其
亡也，谓申包胥曰：“我必复楚国。”申包胥曰：“子能复之，
我必能兴之。”及昭王在随，申包胥如秦乞师。秦伯使
辞焉，曰：“寡人闻命矣，子姑就馆，将图而告。”对曰：“寡君
越在草莽，未获所伏，下臣何敢即安。”立依于庭墙而
哭，日夜不绝声，勺饮不入口。七日，秦师乃出。

十年，公子地有白马四，公嬖向魋。魋欲之，公取而朱
其尾鬣以与之。地怒，使其徒抶魋而夺之。魋惧将走，
公闭门而泣之，目尽肿。

《晏子杂上篇》晏子为庄公臣，言大用，每朝，赐爵益邑。
俄而不用，每朝，致邑与爵，爵邑尽。退朝而乘，嘳然而
叹，终而笑。其仆曰：“何叹？笑相从数也？”晏子曰：“吾叹也
哀，吾君不免于难；吾笑也喜，吾自得也。吾亦无死矣。”
崔杼果弑庄公。

《谏上篇》：景公游于牛山，北临其国城而流涕曰：“若何滂滂，去此而死乎？”艾孔、梁丘据皆从而泣，晏子独笑
于傍，公刷涕而顾晏子曰：“寡人今日游悲，孔与据皆
从寡人而涕泣，子之独笑，何也？”晏子对曰：“使贤者常
守之，则太公桓公将常守之矣；使勇者常守之，则庄
公灵公将常守之矣。数君者将守之，则吾君安得此”
位而立焉？以其迭处之，迭去之。至于君也，而独为之
流涕，是不仁也。不仁之君见一，谄谀之臣见二，此臣
之所以独窃笑也。

《外篇》：景公宿于路寝之宫，夜分，闻西方有男子哭者，
公悲之。明日朝，问于晏子曰：“寡人夜者闻西方有男
子哭者，声甚哀，气甚悲，是奚为者也？寡人哀之。”晏子
对曰：“西郭有布衣之士盆成括也，父之孝子，兄之顺
弟也，又尝为孔子门人，今其母不幸而死，祔柩未葬，
家贫身老。子”“恐力不能合祔，是以悲也。”公曰：“子为
寡人吊之”，因问其《偏祔》何所在？晏子奉命往吊，而问
偏之所在。盆成括再拜稽首而不起，曰：“偏祔寄于路
寝，得为地下之臣，拥札操笔，给事宫殿中，右陛之下，
愿以某日送，未得君之意也，穷困无以图之。”布唇枯
舌，焦心热中，今君不辱而临之，愿君图之。晏子入，复
乎公，公喟然太息，乃使开凶门以迎盆成括。盆成括
于是临事不敢哭，奉事以礼毕，出门然后举声焉。
《列子周穆王篇》：燕人生于燕，长于楚，及老而还本国。
过晋国，同行者诳之，指舍曰：“此若先人之庐。”乃涓然
而泣，指垄曰：“此若先人之冢。”其人哭不自禁，同行者
哑然大笑曰：“予昔绐若此晋国耳。”其人大惭。及至燕，
真见先人之庐冢，悲心更微。

《礼记·檀弓》：孔子先反，门人后，雨甚至。孔子问焉，曰：“尔
来何迟也？”曰：“防墓崩。”孔子不应。三。孔子泫然流涕曰：
“吾闻之，古不修墓。”

伯鱼之母死，期而犹哭。夫子闻之曰：“谁与哭者？”门人
曰：“鲤也。”夫子曰：“嘻！其甚也。”伯鱼闻之，遂除之。

孔子之卫，遇旧馆人之丧，入而哭之哀。出，使子贡说
骖而赙之。子贡曰：“于门人之丧，未有所说骖，说骖于
旧馆，无乃已重乎？”夫子曰：“予乡者入而哭之，遇于一
哀而出涕。予恶夫涕之无从也，小子行之。”

孔子过泰山侧，有妇人哭于墓者而哀，夫子式而听
之。使子路问之曰：“子之哭也，壹似重有忧者。”而曰：“然。
昔者吾舅死于虎，吾夫又死焉，今吾子又死焉。”夫子
曰：“何为不去也？”曰：“无苛政。”夫子曰：“小子识之，苛政猛
于虎也。”

阳门之介夫死，司城子罕入而哭之哀。晋人之觇宋
者，反报于晋侯曰：“阳门之介夫死，而子罕哭之哀，而
民说，殆不可伐也。”

《家语致思篇》：孔子适齐，中路闻哭者之声，其音甚哀。
孔子谓其仆曰：“此哭哀则哀矣，然非丧者之哀矣。”驱
而前，少进，见有异人焉，拥镰带索，哭者不哀。孔子下
车追而问曰：“‘子何人也’？对曰：‘吾，丘吾子也’。”曰：“‘子今非
丧之所，奚哭之悲也’？丘吾子曰：‘吾有三失，晚而自觉，
悔之何及！吾少时好学，周遍天下，后还丧吾亲，是一
失也；长事齐君，君骄奢失士，臣节不遂，是二失也；吾
平生厚交，而今皆离绝，是三失也。夫树欲静而风不
停，子欲养而亲不待。往而不来者年也，不可再见者
亲也。请从此辞’。”遂投水而死。

《说苑辨物篇》孔子晨立堂上，闻哭者声音甚悲，孔子
援琴而鼓之，其音同也。孔子出，而弟子有叱者。问：“谁
也？”曰：“回也。”孔子曰：“回何为而叱？”回曰：“今者有哭者，其
音甚悲，非独哭死，又哭生离者。”孔子曰：“何以知之？”回
曰：“似完山之鸟。”孔子曰：“何如？”回曰：“完山之鸟生四子，
羽翼已成，乃离四海，哀鸣送之，为是往而不复返也。”
孔子使人问哭者。哭者曰：“父死家贫。卖子以葬父。将
与其别也。”孔子曰：“善哉。圣人也。”

《左传哀公十年》：“公会吴子、邾子、郯子，伐齐南鄙，师于
鄎。齐人弑悼公，赴于师，吴子三日哭于军门之外。”
《家语辨物篇》：“叔孙氏之车士曰：子鉏商采薪于大野，
获麟焉，折其前左足，载以归。叔孙以为不祥，弃之郭
外。使人告孔子曰：‘有麏而角者，何也’？孔子往观之，曰：
‘麟也，胡为来哉？胡为来哉’？反袂拭面，涕泣沾衿。子贡
问”曰：“夫子何泣尔？”孔子曰：“麟之至，为明王也，出非其
时而见害，吾是以伤哉。”

《正论篇》：“郕人子蒲卒哭之，呼灭。”子游曰：“若是哭也，其
野哉！”孔子恶野哭者。哭者闻之，遂改之。

《尸子》曾子“每读《丧礼》，下泪沾襟。”

《礼记檀弓》：子夏丧其子而丧其明，曾子吊之曰：“吾闻
之也，朋友丧明则哭之。”曾子哭，子夏亦哭，曰：“‘天乎！予
之无罪也’！曾子怒曰：‘商女何无罪也？吾与女事夫子
于洙泗之间，退而老于西河之上，使西河之民疑女
于夫子，尔罪一也。丧尔亲，使民未有闻焉，尔罪二也。
丧尔子，丧尔明，尔罪三也。而曰尔何无罪欤’？”子夏投
其杖而拜曰：“吾过矣！吾过矣！吾离群而索居，亦已久
矣。”

文伯之丧，敬姜据其床而不哭，曰：“昔者吾有斯子也吾以将为贤人也，吾未尝以就公室。今及其死也，朋
友诸臣未有出涕者，而内人皆行哭失声。斯子也，必
多旷于礼矣夫！”

《说苑正谏篇》：赵简子举兵而攻齐，令军中有敢谏者，
罪至死。被甲之士名曰公卢，望见简子大笑。简子曰：
“子何笑？”对曰：“臣有夙笑。”简子曰：“有以解之则可，无以
解之则死。”对曰：“当桑之时，臣邻家夫与妻俱之田，见
桑中女，因往追之，不能得，还反，其妻怒而去之，臣笑
其旷也。”简子曰：“今吾伐国失国，是吾旷也。”于是罢师
而归。

《吕氏春秋精通篇》：锺子期夜闻击磬者而悲，使人召
而问之曰：“子何击磬之悲也？”答曰：“臣之父不幸而杀
人，不得生；臣之母得生而为公家为酒；臣之身得生
而为公家击磬。臣不睹臣之母三年矣，昔为舍氏，睹
臣之母，量所以赎之则无有，而身固公家之财也，是
故悲也。”锺子期叹嗟曰：“悲夫，悲夫！心非臂也，臂非椎”
非石也。悲存乎心而木石应之。故“君子诚乎此而谕
乎彼，感乎已而发乎人”，岂必彊说乎哉。

《贾谊新书》：“邹穆公死，邹之百姓若失慈父，行哭三月，
四境之邻于邹者，士民向方而道哭。”

《礼记·檀弓》：陈庄子死，赴于鲁。鲁人欲勿哭，缪公召县
子而问焉。县子曰：“古之大夫，束修之问不出竟，虽欲
哭之，安得而哭之？今之大夫，交政于中国，虽欲勿哭，
焉得而勿哭？且臣闻之：哭有二道，有爱而哭之，有畏
而哭之。”公曰：“然。然则如之何而可？”县子曰：“请哭诸异
姓之庙。”于是与哭诸县氏。

《说苑权谋篇下》蔡威公闭门而哭，三日三夜，泣尽而
继以血。旁邻窥墙而问之曰：“子何故而哭悲若此乎？”
对曰：“吾国且亡。”曰：“何以知也？”应之曰：“吾闻病之将死
也，不可为良医；国之将亡也，不可为计谋。吾数谏吾
君，吾君不用，是以知国之将亡也。”

《列子汤问篇》：“韩娥东之齐，过逆旅，逆旅人辱之，韩娥
因曼声哀哭，一里老幼悲愁，垂涕相对，三日不食。”
《史记滑稽传》：“齐威王八年，楚大发兵加齐，齐王使淳
于髡之赵请救兵，赍金百斤，车马十驷。淳于髡仰天
大笑，冠缨索绝。王曰：‘先生少之乎’？髡曰：‘何敢’！王曰：‘笑
岂有说乎’？髡曰：‘今者臣从东方来，见道傍有穰田者，
操’”一豚蹄，酒一盂，而祝曰：“瓯窭满篝，污邪满车，五谷
蕃熟，穰穰满家。臣见其所持者狭而所欲者奢，故笑
之。”于是齐威王乃益赍黄金千镒，白璧十双，车马百
驷，髡辞而行。至赵，赵王与之精兵一万，革车千乘。楚
闻之，夜引兵而去。

《艾子后语齐宣王》谓淳于髡曰：天地几万岁而翻覆？
髡对曰：“闻之先师，天地以万岁为元，十二万岁为会，
至会而翻覆矣。”艾子闻其言大哭。宣王讶曰：“夫子何
哭？”艾子收泪而对曰：“臣为十一万九千九百九十九
年上百姓而哭。”王曰：“何也？”艾子曰：“愁他那年上何处
去躲这场灾难？”

《战国策》：魏文侯与田子方饮酒而称乐。文侯曰：“钟声
不比乎左高。”田子方笑。文侯曰：“奚笑？”子方曰：“臣闻之，
君明则乐官，不明则乐音。今君审于声，臣恐君之聋
于官也。”文侯曰：“善，敬闻命。”

魏王与龙阳君共船而钓龙阳君得十馀鱼而涕下
王曰：“有所不安乎！如是何不相告也。”对曰：“臣无敢不
安也。”王曰：“然则何为涕出”曰：“臣为臣之所得鱼也。”王
曰：“何为也？”对曰：“臣之始得鱼也，臣甚喜后得又益大
今臣直欲弃前之所得矣。今以臣之凶恶而得为王
拂枕席今臣爵至人君，走人于庭辟人于涂四海之”
内，美人亦甚多矣。闻臣之得幸于王也，必褰裳而趋
大王。臣亦犹曩臣之前所得鱼也。臣亦将弃矣。臣安
能无涕出乎？

《淮南子览冥训》：“雍门子以哭见孟尝君，已而陈辞通
意，抚心发声，孟尝君为之增欷歍唈流涕，狼戾不可
止。”

《史记平原君传》：“平原君家楼临民家，民家有躄者，槃
散行汲，平原君美人居楼上，临见，大笑之。明日，躄者
至平原君门请曰：‘臣闻君之喜士，士不远千里而至
者，以君能贵士而贱妾也。臣不幸有罢癃之病，而君
之后宫临而笑臣，臣愿得笑臣者头’。平原君笑应曰：
‘诺’。躄者去，平原君笑曰：‘观此竖子，乃欲以一笑之故
杀吾美人，不亦甚乎’！”终不杀。居岁馀，宾客、门下舍人
稍稍引去者过半。平原君怪之曰：“胜所以待诸君者，
未尝敢失礼，而去者何多也？”门下一人前对曰：“以君
之不杀笑躄者，以君为爱色而贱士，士即去耳。”于是
平原君乃斩笑躄者美人头，自造门进躄者，因谢焉。
其后门下乃复稍稍来。

《孔丛子儒服篇》：“子高游赵，平原君客有邹文季节者，
与子高相善。及将还鲁，诸故人诀，既毕，文节送行三
宿。临别，文节流涕交颐，子高徒抗手而已，分背就路。
其徒问曰：‘先生与彼二子善，彼有恋恋之心，未知后
会何如凄怆流涕，而先生厉声高揖，此无乃非亲亲之谓乎’？子高曰：‘始焉谓此二子丈夫尔乃今知其妇
人也。人生则有四方之志，岂鹿豕也哉，而常聚乎’？”其
徒曰：“若此二子之泣，非邪？”答曰：“斯二子良人也，有不
忍之心，若于取断必不足矣。”其徒曰：“凡泣者一无取
乎？”子高曰：“有二焉：大奸之人，以泣自信；妇人懦夫，以
泣著爱。”

《说苑尊贤篇》：应侯与贾午子坐，闻其鼓琴之声。应侯
曰：“今日之琴，一何悲也？”贾午子曰：“夫张急调下，故使
人悲耳。急张者，良材也；调下者，官卑也。取夫良材而
卑官之，安能无悲乎？”应侯曰：“善哉！”

《吕氏春秋长见篇》：吴起治西河之外，王错谮之于魏
武侯，武侯使人召之。吴起至于岸门，止车而望西河，
泣数行而下。其仆谓吴起曰：“窃观公之意，视释天下
若释躧，今去西河而泣，何也？”吴起抿泣而应曰：“子不
识君知我，而使我毕能西河可以王。今君听谗人之
议，而不知我西河之为秦取不久矣，魏从此削矣。”吴
起果去魏入楚，有间西河毕入秦。秦日益大。此吴起
之所先见而泣也。

《论衡逢遇》篇：昔周人有仕数不遇，年老白首，泣涕于
途者，人或问之：“何为泣乎？”对曰：“吾仕数不遇，自伤年
老失时，是以泣也。”

《汉书项籍传》：“羽与汉王约，中分天下。巳约，羽解而东。
五年，汉王进兵追羽，用张良计，与齐梁诸侯皆大会。
羽壁垓下，军少食尽，汉帅诸侯兵围之数重。羽夜闻
汉军四面皆楚歌，乃惊曰：‘汉皆已得楚乎？是何楚人
多也’？起饮帐中，有美人姓虞氏，常幸从，骏马名骓，常
骑，乃悲歌慷慨，自为歌诗曰：‘力拔山兮气盖世，时不
利兮骓不逝。骓不逝兮可奈何！虞兮虞兮奈若何’！”歌
数曲，美人和之，羽泣下数行，左右皆泣，莫能仰视。
《外戚传》：惠帝七年而崩，太后发丧，哭而泣不下。留侯
子张辟疆为侍中，年十五，谓丞相陈平曰：“太后独有
帝，今哭而不悲，君知其解未？”陈平曰：“‘何解’？辟疆曰：‘帝
无壮子，太后畏君等。今请拜吕台、吕产为将，将兵居
南北军，及诸吕皆官居中用事。如此则太后心安，君
等幸脱祸矣’。”丞相如辟疆计请之，太后说，其哭，乃哀。
《中山靖王胜传》：“胜建元三年来朝，天子置酒，胜闻乐
声而泣，问其故，胜对曰：‘臣闻悲者不可为絫欷，思者
不可为叹息。故高渐离击筑易水之上，荆轲为之低
而不食；雍门子壹微吟，‘孟尝君为之于邑。今臣心结
日久，每闻幼眇之声，不知涕泣之横集也’’。”

《神异经》：东方有人不妄语恒笑，仓卒见之如痴。
《淮南子说山训》：东家母死，其子哭之不哀。西家子见
之，归谓其母曰：“社何爱速死，吾必悲哭。”社夫欲其母
死者，虽死亦不能悲哭矣。

《汉书昌邑哀王髆传》：“髆薨，子贺嗣。昭帝崩，无嗣，大将
军霍光征王贺典丧。贺到霸上，大鸿胪郊迎，驺奉乘
舆车，王使仆寿成御，郎中令龚遂参乘。旦至广明东
都门，遂曰：‘礼，奔丧望见国都哭，此长安东郭门也’。贺
曰：‘我嗌痛，不能哭’。至城门，遂复言。贺曰：‘城门与郭门
等耳。且至未央宫东阙，遂曰：‘昌邑帐在是阙外驰道
北，未至帐所，有南北行道，马足未至数步，大王宜下
车，乡阙西面伏哭尽哀止’’。”王曰：“诺。”到哭如仪。

《王莽传》：莽军师外破，大臣内畔，愈忧，不知所出。崔发
言：“《周礼》及《春秋左氏》，国有大灾，则哭以厌之。故《易》称
‘先号咷而后笑，宜呼嗟告天以求救’。”莽自知败，迺率
群臣至南郊，陈其符命本末，仰天曰：“皇天既命授臣
莽，何不殄灭众贼？即令臣莽非是，愿下雷霆诛臣莽。”
因搏心大哭，气尽，伏而叩头。又作《告天策》，自陈功劳
“千馀言。诸生小民会旦夕哭，为设飧粥，甚悲哀，及能
诵策文者，除以为郎，至五千馀人，蹛恽将领之。”
《何并传》：“并徙颍川太守，代陵阳严诩。诩本以孝行为
官，谓掾、史为师友，有过辄闭阁自责，终不大言。郡中
乱，王莽遣使征诩，官属数百人为设祖道，诩据地哭。
掾、史曰：‘明府吉征，不宜若此’！诩曰：‘吾哀颍川士，身岂
有忧哉！我以柔弱征，必选刚猛代，代到，将有僵仆者，
故相吊耳’。”

《后汉书。来歙传》：“歙与盖延进攻公孙述，蜀人大惧，使
刺客刺歙，未殊，驰召盖延。延见歙，因伏悲哀，不能仰
视。歙叱延曰：‘虎牙何敢然！今使者中刺客，无以报国，
故呼巨卿，欲相属以军事，而反效儿女子涕泣乎？刃
虽在身，不能勒兵斩公邪’？”延收泪，强起，受所诫。
《赵壹传》：壹造河南尹羊陟，不得见。壹以公卿中非陟
无足“以托名者。”乃日往到门。陟自强许通，尚卧未起。
壹迳入上堂，遂前临之，曰：“窃伏西州，承高风旧矣，乃
今方遇而忽然，奈何？命也！”因举声哭，门下惊，皆奔入
满侧。陟知其非常人，乃起延与语，大奇之，执其手曰：
“良璞不剖，必有泣血以相明者矣。”

《梁冀传》：“冀妻孙寿善为妖态，作折腰步，龋齿笑，以为
媚惑。”

《三齐略记》：“郑司农常居不其城南山中教授，黄巾乱，
乃避遣生徒崔琰、王经诸贤于此挥涕而散《后汉书逸民传》：“陈留老父者，不知何许人也。桓帝世，
党锢事起，守外黄令。陈留张升去官归乡里，道逢友
人，共班草而言。升曰：‘吾闻赵杀鸣犊，仲尼临河而反；
覆巢竭渊，龙凤逝而不至。今宦竖日乱，陷害忠良，贤
人君子其去朝乎？夫德之不建，人之无援，将性命之
不免，奈何’？”因相抱而泣。老父趋而过之，植其杖，太息
言曰：“吁！二大夫何泣之悲也！夫龙不隐鳞，凤不藏羽，
网罗高悬，去将安所？虽泣何及乎！”二人欲与之语，不
顾而去。

《祢衡传》：孔融爱衡才，数称述于曹操。操欲见之，而衡
数辱操。操怒谓融曰：“祢衡竖子，孤杀之犹雀鼠耳。顾
此人素有虚名，远近将谓孤不能容之。今送与刘表，
视当如何？”于是遣人骑送之。临发，众人为之祖道，先
供设于城南，乃更相戒曰：“祢衡悖虐无礼，今因其后
到，咸当以不起折之也。及衡至，众人莫肯兴，衡坐而”
大号，众问其故，衡曰：“坐者为冢，卧者为尸，尸冢之间，
能不悲乎！”

《吴志孙权传》：建安五年：“孙策薨，以事授权。权哭未及
息。策长史张昭谓权曰：‘孝廉，此宁哭时邪？且周公立
法而伯禽不师，非欲违父，时不得行也。况今奸宄竞
逐，豺狼满道，乃欲哀亲戚，顾礼制，是犹开门而揖盗，
未可以为仁也’。乃改易权服，扶令上马，使出巡军。”
《魏志王修传》注：“《傅子》曰：太祖既诛袁谭，枭其首，令曰：
‘敢哭之者，戮及妻子’。”于是王叔治、田子泰相谓曰：“生
受辟命，亡而不哭，非义也。畏死忘义，何以立世！”遂造
其首而哭之，哀动三军。军正白行其戮，太祖曰：“义士
也，赦之。”

《苏则传》注：《魏略》曰：则在金城，闻汉帝禅位，以为崩也，
乃发丧。后闻其在，自以不审，意颇默然。临淄侯植自
伤失先帝意，亦怨激而哭。其后文帝出游，追恨临淄，
顾谓左右曰：“人心不同，当我登大位之时，天下有哭
者。”时从臣知帝此言有为而发也。而则以为为己，欲
下马谢，侍中傅巽目之，乃悟。

《蜀志谯周传》：“建兴中，丞相亮领益州牧，命周为劝学
从事。”按注《蜀记》曰：“周初见亮，左右皆笑。既出，有司请
推笑者，亮曰：‘孤尚不能忍，况左右乎’？”

《马忠传》：“忠为人宽济有度量，但诙啁大笑，忿怒不形
于色。”

《晋书阮籍传》：“籍性至孝，母终，正与人围碁，对者求止，
籍留与决赌。既而饮酒二斗，举声一号，吐血数升。及
将葬，食一蒸肫，饮二斗酒，然后临诀，直言穷矣！举声
一号，因又吐血数升，毁瘠骨立，殆致灭性。裴楷往吊
之，籍散发箕踞，醉而直视。楷吊喭毕便去。或问楷：‘凡
吊者主哭，客乃为礼。籍既不哭，君何为哭’？楷曰：‘阮籍
既方外之士，故不崇礼典；我俗中之士，故以轨仪自
居’。”时人叹为两得。又兵家女有才色，未嫁而死，籍不
识其父兄，径往哭之，尽哀而还。其外坦荡而内淳至，
皆此类也。时率意独驾，不由径路，车迹所穷，辄恸哭
而反。

《陆云传》：云与兄机齐名。吴平，入洛，机初诣张华，华问
云何在，机曰：“云有笑疾，未敢自见。”俄而云至。华为人
多姿致，又好帛绳缠须，云见而大笑，不能自已。先是
尝著缞绖上船，于水中顾见其影，因大笑落水，人救
获免。

《世说》：王戎丧儿万子山，简往省之，王悲不自胜，简曰：
“孩抱中物，何至于此？”王曰：“圣人忘情最下，不乃情。情
之所钟，正在我辈。”𥳑服其言，更为之恸。
《襄阳耆旧传》：羊公与邹润甫登岘山，垂泣曰：“自有宇
宙，便有此山。”由来贤达登此远望者多矣，皆湮灭无
闻，不可得知，念及令人悲伤。

《晋书羊祜传》：“祜卒时年五十八，帝素服哭之甚哀。是
日大寒，帝涕泪霑须鬓，皆为冰焉。南州人征市日闻
祜丧，莫不号恸罢市，巷哭者声相接。吴守边将士亦
为之泣。其仁德所感如此。”

《魏舒传》：舒子混，清惠有才行，为太子舍人，年二十七
先舒卒，朝野咸为舒悲惜，舒每哀恸，退而叹曰：“吾不
及庄生远矣，岂以无益自损乎？”于是终服不复哭。
《淳于智传》：夏侯藻母病困，诣智卜，忽有一狐当门向
之嗥，藻怖愕，驰见智，智曰：“其祸甚急，君速归在狐嗥
处，拊心啼哭，令家人惊怪，大小必出，一人勿出，哭勿
止，然后其祸可救也。”藻还，如其言，母亦扶病而出。家
人既集，堂屋五间，拉然而崩。

《语林》：王武子葬，孙子荆哭之甚悲，宾客莫不垂涕。哭
毕，向灵座曰：“卿常好驴鸣，今为君作驴鸣。”既作，声似
真，宾客大笑。孙闻笑，顾谓曰：“诸君不死，令王武子死
乎？”

《世说》：任育长尝行，从棺邸下度，流涕悲哀。王丞相闻
之，曰：“此是有情痴。”

王长史登茅山，大恸哭曰：“琅邪王伯舆，终当为情死！”
《晋书孝武本纪》：“简文之崩也，时年十岁，至晡不临。左
右进谏，答曰：‘哀至则哭，何常之有’！”谢安尝叹以为精理不减先帝。

《顾恺之传》：恺之，桓温引为大司马参军，甚见亲昵。温
薨后，恺之拜温墓，赋诗云：“山崩溟海竭，鱼鸟将何依？”
或问之曰：“卿凭重桓公乃尔，哭状其可见乎？”答曰：“声
如震雷破山，泪如倾河注海。”

《王珣传》：初珣既与谢安有隙，在东闻安薨，便出京师，
诣族弟献之曰：“吾欲哭谢公。”献之惊曰：“所望于法护。”
于是直前哭之甚恸。法护，珣小字也。

《谢安传》：羊昙者，太山人，知名士也，为安所爱重。安薨
后，辍乐弥年，行不由西州路。尝因石头大醉，扶路唱
乐，不觉至州门。左右白曰：“此西州门。”昙悲感不已，以
马策扣扉，诵曹子建诗曰：“生存华屋处，零落归山丘。”
恸哭而去。

《慕容熙载记》：“熙伪皇后苻氏死，熙服斩缞食粥。制百
寮于宫内哭临，令沙门素服，使有司案检哭者有泪
以为忠孝，无则罪之。”于是群臣震惧，莫不含辛以为
泪焉。

《苻登载记》：“登率众下陇，入朝那。姚苌据武都相持，累
战，互有胜负。苌退还安定。登率骑万馀围苌营，四面
大哭，哀声动人。苌恶之，乃命三军哭以应登，登乃引
退。”

《世说》：桓南郡被召作太子洗马，船泊荻渚，王大服散
后，已小醉，往看桓。桓为设酒，不能冷饮，频与左右令
温酒来。桓乃流涕呜咽，王便欲去。桓以手巾掩泪，因
谓王曰：“犯我家讳，何预卿事？”王叹曰：“灵宝故自达。”
桓南郡与道曜讲《老子》，王侍中为主簿在坐。桓公曰：
“王主簿可顾名思义。”王未有答，且大笑。桓公曰：“王思
道故能作大家儿笑。”

《莲社高贤传》：“陆修静，吴兴人，早为道士，置馆庐山。时
远法师居东林，其处流泉匝寺，下入于溪。每送客过
此，辄有虎号鸣，因名虎溪。后送客未尝过，独陶渊明
与修静至，语道契合，不觉过溪，因相与大笑，世传为
《三笑图》。”

《宋书王元谟传》：“元谟迁宁蛮校尉、雍州刺史，加都督。
雍土多侨寓，元谟请土断流民。当时百姓不愿属籍，
罢之。其年，元谟又令九品以上租，使贫富相通，境内
莫不嗟怨。民间讹言元谟欲反。时柳元景当权，元景
弟僧景为新城太守，以元景之势，制令南阳、顺阳、上
庸、新城诸郡并发兵讨元谟。元谟令内外宴然，以解”
众惑。驰启孝武，具陈本末。帝知其虚，驰遣主书吴喜
公抚慰之。又答曰：“梁山风尘，初不介意，君臣之际，过
足相保。聊复为笑，伸卿眉头。”元谟性严，未尝妄笑。时
人言元谟眉头未曾伸，故帝以此戏之。

《刘怀慎传》：怀慎子德愿，为秦郡太守。德愿性粗率，为
世祖所狎侮。上宠姬殷贵妃薨，葬毕，数与群臣至殷
墓，谓德愿曰：“卿哭贵妃若悲，当加厚赏。”德愿应声便
号恸，抚膺擗踊，涕泗交流。上甚悦，以为豫州刺史。又
令医术人羊志哭殷氏，志亦呜咽。他日有问：“志卿那
得此副急泪？”志时新丧爱姬，答曰：“我尔时自哭亡妾
耳。”志滑稽，善为谐谑，上亦爱狎之。

《谈薮》：王元景使梁，刘孝绰送之，泣下。元景无泪，谢曰：
“卿勿怪我，别后当阑干耳。”

《魏书诸帝子孙传》：艾陵伯苌性刚毅，虽有吉庆事，未
尝开口而笑。高祖迁都，苌以代尹留镇，除怀朔镇都
大将，因别赐苌酒，虽拜饮而颜色不泰。高祖曰：“闻公
一生不笑，今方隔山，当为朕笑。”竟不能得。高祖曰：“五
行之气，偏有所不入。六合之间，亦何事不有？”左右见
者，无不扼腕大笑。

《北齐书安德王延宗传》：“兰陵王芒山死，妃郑氏以颈
珠施佛。广陵王使赎之，延宗手书以谏，而泪满纸。河
间死，延宗哭之泪赤。”

《北史崔瞻传》：瞻除太子中庶子，时诏议三恪之礼，太
子少傅魏收为一议，朝士莫不雷同，瞻别立异议。收
读讫，笑而不言，瞻正色曰：“圣上诏群臣议国家大典，
少傅名位不轻。瞻议若是，须赞其所长，若非，须诘其
不允。何容读国士议文，直此冷笑？”

《隋书厍狄士文传》：“士文拜贝州刺史，至州，发擿奸隐，
长吏尺布升粟之赃，无所宽贷，得千馀人而奏之上，
悉配防岭南。亲戚相送，哭泣之声，遍于州境。至岭南
遇瘴疠，死者八九。于是父母妻子唯哭士文。士文闻
之，令人捕捉，挝捶盈前，而哭者弥甚。”

《李穆传》：穆兄子崇，周元年以父贤勋，封回乐县侯。时
年尚小，拜爵之日，亲族相贺，崇独泣下，贤怪而问之，
对曰：“无勋于国，而幼少封侯，当报主恩，不得终于孝
养，是以悲耳。”贤由此大奇之。

《唐书张公谨传》：公谨改襄州都督，卒官，年四十九。帝
将出次哭之，有司奏日在辰，不可。帝曰：“‘君臣犹父子
也，情感于内，安有所避’？遂哭之。”

《清异录》：娄师德位贵而性通豁，尤善捧腹大笑，人谓
师德为“齿牙春色。”

观之，则遇送葬者，有鼓吹焉。”

《唐书李义府传》：义府貌柔恭，与人言嬉怡微笑，而阴
贼褊忌著于心，凡忤意者皆中伤之，时号“义府笑中
刀。”

《桂苑丛谈》：“周郑客唐衢有文，老而无成，善哭，每一声
音调哀切，闻者泣下。常游太原，遇享军，酒酣乃哭，满
座不乐，主人为之罢宴矣。”

《闻见后录》：元和中，处士唐衢善哭，闻白乐天谪，辄大
哭。衢后死，乐天有诗云：“何当向坟前，还君一掬泪。”
《临汉诗话》：韩愈游华山，穷极幽险，心悸目眩不能下，
发狂号哭，投书与家人别。华阴令百计取之，方能下。
《唐书·刘崇鲁传》：帝以李磎辅政。及墨麻出，崇鲁辄掠
麻大哭。帝问焉，崇鲁曰：“今虽乏人，岂宜取憸人为宰
相。”磎由是不得相。磎亦劾奏絁巾惨带，不入国门。崇
鲁向殿哭，厌诅天祚，殆人之妖。然崇龟始闻哭麻，恚
不食，曰：“吾兄弟未始以声利败名，今不幸，乃生是儿。”
《清异录》：和鲁公慷慨厚德，每滑稽则哄堂大笑。时博
士杨永符能草圣，有省郎闻鲁公笑声，戏谓杨曰：“丞
相口欢笑。”永符曰：“予忝事笔墨，方挥扫”之际，亦谓太
博手怒耶？

《东轩笔录》：陈抟字图南，有经世之才。生唐末，厌五代
之乱，入武当山学神仙。自晋汉已后，每闻一朝革命，
则嚬蹙数日，人有问者，瞪目不答。一日方乘驴游华
阴，市人相语曰：“赵点检作官家。”抟惊喜大笑，人问其
故，又笑曰：“天下这回定叠也。”太祖事周，为殿前都点
检，抟尝见天日之表，知太平自此始耳。

《宋史扈蒙传》：“蒙有笑疾，虽上前不自禁。”

《通鉴》，范仲淹选监司取班簿，视不才者一笔勾之。富
弼曰：“一笔勾，一家哭矣。”仲淹曰：“一家哭何如一路哭
邪？”遂悉罢之。

《宋史包拯传》：“拯权知开封府，迁右司郎中。拯立朝刚
毅，贵戚宦官为之敛手，闻者皆惮之，人以包拯笑比
黄河清。”

《闻见后录》：司马丞相薨于位，程伊川主丧事，专用古
礼。东坡自使所来吊，伊川止之曰：“公方预吉礼，非哭
则不歌之义，不可入。”东坡不顾以入，曰：“闻哭则不歌，
不闻歌则不哭也。”伊川不能敌其辩也。

《云谷杂记》：“司马温公元丰末来京师，都人竞愿识之。
及薨，京之民罢市而往吊，粥衣以致奠，巷哭以道车
者，盖以千万数。上命户部侍郎赵赡、内侍省押班冯
宗道护其丧归葬。赡等还告，民哭公哀甚，如哭其私
亲，四方来位历葬者盖数万人。”

《宋史邓绾传》：“绾迁职方员外郎，时王安石得君专政，
极其佞谀，安石荐于神宗，除集贤校理，检正中书孔
目房。乡人在都者皆笑且骂，绾曰：‘笑骂从汝，好官须
我为之’。”

东坡《志林》：己卯上元，予在儋耳，有老书生数人来过，
曰：“良月佳夜，先生能一出乎？”予欣然从之。步城西，入
僧舍，历小巷，民夷杂蹂，屠酤纷然，归舍已三鼓矣。舍
中掩关熟寝，已再鼾矣。放杖而笑，孰为得失，问先生
何笑，盖自笑也。然亦笑韩退之钓鱼，无得更欲远去。
《通鉴》：绍圣中，以吕惠卿知大名府。监察御史常安民
言：“惠卿赋性深险，今将过阙，必言先帝而泣，以感动
陛下，希望留京。”帝纳之。及惠卿至京，请对见帝，果言
先帝事而泣。帝正色不答，计卒不施而去。

《墨客挥犀》：舒王性酷嗜书，虽寝食间手不释卷，昼或
宴居默坐，研究经旨。知常州，对客语未尝有笑容。一
日大会宾佐，倡优在庭，公忽大笑，人颇怪之。乃共呼
优人厚遗之曰：“汝之艺能，使太守开颜，其可赏也。”有
一人窃疑，公笑不由此，因乘间启公，公曰：“畴日席上，
偶思《咸》《恒》二卦，豁悟微旨，自喜有得，不觉发笑耳。”
《贵耳集》：孝皇圣明，亦为左右者所惑。有一川官得郡
陛辞，有宦者奏知：“来日有川知州上殿，官家莫要笑。”
寿皇问如何不要笑，外面有一语云：“裹上悫头西字
脸”，恐官家见了笑，只得先奏。所谓知州者，面大而横
阔，故有此语。来日上殿，寿皇一见，忆得先语，便笑：“卿
所奏不必宣读，容朕宫中自看。”愈笑不已。其人出外
曰：“早来天颜甚悦。以某奏札称旨。”殊不知“《西字脸》先
入”之言。所以动寿皇之笑也。

《湘山野录》：安鸿渐有滑稽清才，而复内惧，妇翁死，哭
于柩。其孺人素性严，呼入穗幕中，诟之曰：“汝哭何因
无泪？”渐曰：“以帕拭干。”妻严戒曰：“来日早临定须见泪。”
渐曰：唯计既窘，来日以宽巾湿纸置于额，大叩其颡
而恸。恸罢，其妻又呼入窥之，妻惊曰：“泪出于眼，何故
额流？”渐对曰：“仆但闻自古云水出高原。”

《三朝野史》：金陵帅阃赵以夫过衢州访秘书徐霖，相
见后觌面大恸，左右见者骇然，不知所哭何事。元来
哭，世道艰险，小人在朝，君子在野，生民不见太平之
治，与霖俱怀婺纬之忧故也

《易经同人卦》九五：“同人，先号咷而后笑。”

《离卦》六五：“出涕沱若，戚嗟若，吉。”

《震》卦。“笑言哑哑。”按程《传》。“哑哑。言笑和适之貌。”

《萃》卦上六：赍咨涕洟，无咎。按：《大全》，缙云冯氏曰：“萃极
而散，穷无所倚之象。”“赍咨，叹也；涕洟，悲泣也。”

《诗经召南草虫》篇：“未见君子，我心伤悲。”

《邶风燕燕》篇：“之子于归，远送于野。瞻望弗及，泣涕如
雨。”

《卫风·氓蚩》篇：“乘彼垝垣，以望复关。不见复关，泣涕涟
涟。既见复关，载笑载言。”

《总角之宴》，言笑晏晏。

《豳风·东山》篇：“我东曰归，我心西悲。”

《小雅·斯干》篇：“爰笑爰语。”

《大东篇》：“眷言顾之，潸焉出涕。”

《小明篇》：“念彼共人，涕零如雨。”

《礼记曲礼》：“父母有疾，笑不至矧。”按注：齿本曰矧，笑而
见矧，是大笑也。

《礼斗威仪》：“君乘土而王其民，人好大笑。”

“乐动声仪”，人情喜则笑矣。

《淮南子说林训》：“杨子见逵路而哭之，为其可以南，可
以北。墨子见练丝而泣之，为其可以黄，可以黑。”
《说苑贵德篇》：“满堂饮酒，有一人独索，向隅而泣，则一
堂之人皆不乐矣。”

《无能子答鲁问》篇，无能子从父之弟鲁问曰：“鲁尝念
未得而忧，追已往而悲，得酒酣醉，陶然不知，今则不
能忘乎酒矣。”无能子曰：“汝之忧，汝之悲，自形乎？自心
乎？”曰：“自心。”曰：“心可睹乎？”曰：“不可睹。”无能子曰：“不可睹
者，忧悲之所生也。求忧悲之所生且不可睹，忧悲何
寄哉？忧悲无寄，则使汝遂其未得，还其已往，又将谁”
付耶？今汝随而悲忧之，是欲系风擒影也。汝无忧悲
之所寄，而有味酒之陶然不能自得，反浸渍于麹糵，
岂酿器乎？

《栾城遗言》：程正叔引《论语》云：“南郊行事，回不当哭。”温
公曰：“古人但云哭则不歌，不曰歌则不哭。”盖朋友之
故，何可预期？

《可谈》：蔡持正自左揆责知安州，常作《安陆十诗》，吴处
厚捃摭笺注，蔡坐此贬新州。其诗有云：“睡起莞然成
独笑，数声渔笛在沧浪。”吴注云：“未知蔡确此时独笑
何事。”先公帅广，崇宁元年正月游蒲涧，同越俗也。见
游人簪凤尾花，作口号，中一联云：“孤臣正泣龙须草，
游子空簪凤尾花。”盖以被遇先朝，自伤流落。后监司
元论乃指此句以为罪。其诬注云：“契勘正月十二日，
哲宗皇帝已大祥，岂是孤臣正泣之时，鞫狱竟无他
意。谗口可畏如此，既不得笑，又不得哭。”

释常谈泣于岐路，谓之杨朱之泣。《淮南子》曰：“杨朱见
岐路而泣之，曰：可以南，可以北。”高诱曰：“嗟！其别易而
会难也。”

五色线。桓谭《新论》：“人闻长安乐，则出门西向而笑。闻
肉味美，则过屠门而大嚼。”

《能改斋漫录》：世言笑之不情者为干笑。按宋范晔谋
逆，就刑于市，妻来别，骂晔曰：“身固不足塞罪，奈何枉
杀子孙？”晔干笑而已。按干笑自此始。

秘阁有《古笑林》十卷。晋孙楚《笑赋》曰：“信天下之笑林，
调谑之具观。”《笑林》本此。

《辍畊录》：杨铁崖云：“坡翁跋石恪所画，以为三人皆大
笑，至衣服冠屦，皆有笑态，其后之童子赤罔知而大
笑。永叔书室图三笑于壁”，想见石恪所作，与此无异。
然坡翁所跋三笑，不言为谁，山谷特实以远公陶、陆
事。陈贤良舜俞《庐山记》亦谓举世信之。有赵彦通者，
作《庐岳独笑》一篇，谓远公不与修静同时。楼攻愧亦
言，“修静元嘉末始来庐山，时远公亡已三十馀年，渊
明亡亦二十馀年”，其不同时，信哉！后世传讹，往往如
此，使坡翁见之，亦当绝倒也。

《凝斋笔语》：阳主笑，阴主哭，故“同人号。”咷指六二，笑指
九五也。

《玉笑零音》。“杨朱泣岐路”，阮籍泣穷途。一以悲道之多
端，一以悲道之不达。

珍珠船：《南史乐预传》曰：“此事人笑褚公，至今齿冷，无
为效也。